<classify> HALI ya utumiaji wa Teknolojia ya Habari na Mawasiliano Tehama, katika sekta ya afya umefi kia asilimia 70 na umesaidia kurahisisha utoaji wa huduma bora katika vituo vya afya na hospitali.Aidha, mfumo wa Tehama wa E-health umesaidia kufuatilia utoaji wa chanjo kwa watoto kwa kutambua siku aliyozaliwa, chanjo alizopata na ambazo hakuzipata ili kuhamasisha wazazi kuwapeleka watoto wao kliniki kupata chanjo husika kwa ajili ya kuwakinga na magonjwa.Hayo yamebainishwa jana Dar es Salaam na Ofisa Tehama kutoka Wizara ya Afya, Maendeleo ya Jamii, Jinsia, Wazee na Watoto, Sultana Seif wakati akiwasilisha mada kuhusu utumiaji wa Tehama katika sekta ya afya kwenye Wiki ya Ubunifu iliyoandaliwa na Mfuko wa Ubunifu kwa Maendeleo ya Watu HDIF kwa kushirikiana na Tume ya Sayansi na Teknolojia Costech.Seif alisema mfumo huo mpya tayari umeleta matokeo chanya kwa kuwa wana uwezo wa kufuatilia upatikanaji wa dawa, vitendanishi na vifaa tiba kwenye hospitali na vituo vya afya vilivyopo hadi vijijini.Alieleza walipoanza kutumia mfumo huo mwaka 2015, watumishi wengi wa sekta hiyo hawakuukubali kwa kutokuwa na uelewa wa kutosha wa Tehama, lakini kutokana na mafunzo mbalimbali, wameukubali. Hivi sasa utekelezaji wa mkakati wa kutoa huduma bora za afya hufanyika kwa teknolojia ambapo taarifa zinakusanywa na kutumwa moja kwa moja wizarani hivyo kusaidia kufanya maamuzi, alisema.Lengo la E-health ni kusaidia kufikia vituo vya afya vijijini kutoa huduma bora kwa wakati na usawa. Alisema serikali imeweka mikakati ya kuhakikisha huduma za afya zinatolewa kidijiti kwa kuboresha. Alisema lengo la mfumo huo ni kuhakikisha kila Mtanzania anapata huduma kwa wakati na kwa usawa. Kila mtu ana haja ya kupata huduma bora za afya hivyo tukatafuta namna bora ya kuboresha huduma zetu kwa Tehama.Pamoja na hayo, tumezingatia usiri na usalama wa taarifa za wateja wetu, alifafanua. Pia alisema wadau wa maendeleo na taasisi nyingine za serikali zimeshiriki kutengeneza mfumo huo. Alieleza miongozo hiyo inasaidia wadau kufanya kazi kwa sababu kuna changamoto ya wadau wa maendeleo kuanzisha miradi ya afya na kuiacha bila kuiendeleza na hupoteza rasilimali isipate manufaa.Meneja Programu wa Afya ya Uzazi, Mama, Mtoto na Vijana kutoka Shirika la Amref, Dk Serafina Mkua alisema serikali imefanya mabadiliko makubwa kwenye sekta ya afya kwa njia ya kidijiti. Alieleza kuwa serikali inaelekea kuondoka kwenye data ambazo zinakusanywa kupitia makaratasi na kwenda kwenye mfumo huo wa E-health ambapo sasa watatumia simu na kompyuta kukusanya taarifa.  <topic>: kitaifa 